Aċċident ieħor : din id-darba fl-impjant nukleari ta' ġewwa Franza. Din il-ġimgħa infaqa' pajp li minnu ħareġ likwidu radjattiv. Il-ġimgħa l-oħra skart likwidu li kien fih l-uranju b'mod aċċidentali waqa' f'żewġ xmajjar qrib il-belt ta' Avignon. Dawn huma żewġ inċidenti fi spazju ta' ġimgħa, it-tnejn f'impjanti immexxija mill-kumpanija multinazzjonali Areva. Franza għandha 59 impjant nukleari li minnu tkun prodotta 80% tal-elettriku użata fi Franza. Il-Ministru responsabbli għall-Ambjent fi Franza Jea-Louis Borloo insisita li l-inċidenti kienu minuri ħafna, iżda xorta waħda ħass il-ħtieġa illi jordna inkjesta fuq is-superviżjoni tal-industrija nukleari kif ukoll dwar l-ilma tal-pjan f'kull waħda miż-żoni madwar id-59 impjant nukleari fil-pajjiż. L-ex Ministru tal-Ambjent Franċiż Corinne Lepage kienet iktar ċara fi kliema meta qalet li dan kien riżultat ta' nuqqas ta' investiment fil-ħarsien tas-saħħa, fis-sigurta u fil-ħarsien ambjentali. Dan għandu relevanza għalina f'Malta minħabba li ma ndumux ma nkunu mdawrin b'impjanti nukleari : fl-Italja, fil-Libja, fit-Tunesia, fl-Algerija. Inċident f'wieħed minn dawn, dipendenti mill-intensita tiegħu, jista' jkollu effetti diżastrużi fuq pajjiżna. Inċident jista' jseħħ bħala riżultat ta' żball uman, inkella bħala riżultat ta' fallimenti ta' apparat jew minħabba effetti naturali : bħal terrimot. Quddiem dan kollu f'Malta la Gvern u l-anqas l-Opposizzjoni ma lissnu kelma waħda. Ara ukoll rapporti fil- Fuq din il-blog tista' ukoll dawn il-posts: https://carmelcacopardo.wordpress.com/2008/04/28/chernobyl-it-22-anniversarju/ https://carmelcacopardo.wordpress.com/2008/06/25/is-sandwich-nukleari-jkompli-jikber/